**Projektbeskrivelse, følgeforskningsprojekt:  
Læsevejledernes rolle i samarbejde med faglærerne om undervisning i fagenes sprog og tekster**

A.P. Møller og Hustru Chastine Mc-Kinney Møllers Fond til almene Formaal støttede i 2013 projektet ”Elever, faglærer og læsevejleder spiller sammen – om faglig læsning og skrivning i erhvervsskolerne”. Blandt projektets mål var en styrkelse af læsevejledernes funktion på erhvervsskolerne. Antagelsen i projektet var, at læsevejledernes viden og erfaring kan udnyttes bedre, og at det kan ske ved bl.a. at udvikle ligeværdige samarbejder mellem faglærere og læsevejledere og ved at flytte fokus fra kompenserende tiltag over for enkeltelever til inkluderende tiltag integreret i fagundervisningen. Læsevejlederne bruges ofte som specialister over for enkeltelever, mens projektet ville udvikle modeller for, hvordan vejlederen sammen med faglærerne kan udvikle samarbejdsmetoder, der er med til at løfte det faglige udbytte for alle.

Projektet gennemføres desværre ikke, men der findes en række lignende intentioner i projektet ”Den sproglige dimension – Gråzonesprog”, som gennemføres af professionshøjskolerne UC Syd og UC Lillebælt samt Aarhus Købmandsskole. Nationalt Videncenter for Læsning har været med til at udvikle projektets indhold og står som medansøger på projektet. Dette projekt finansieres af Undervisningsministeriet, som i sit udbudsmateriale peger på netop en styrkelse af ”læsevejledernes koordinerende funktion i implementeringen af faglig læsning og skrivning i erhvervsuddannelsernes fag” som afgørende forudsætning for fastholdelse af læsesvage unge (Ministeriet for Børn og Undervisning, 2013).

Vi ønsker med den opnåede støtte fra A.P. Møllerfonden at knytte et følgeforskningsprojekt til dette projekt og undersøge, om og hvordan læsevejlederne kan bidrage til organisatorisk udvikling, der kan sikre større fastholdelse af elever i EUD. I den oprindelige ansøgning ”Faglig læsning og skrivning i erhvervsskolerne- elever, faglærere og læsevejleder spiller sammen” var to af de intenderede mål

* at udvikle en model til et ligeværdigt samarbejde mellem læsevejleder og faglærer om undervisning i fagenes sprog og tekster
* at styrke læsevejledernes koordinerende funktion i implementering af faglig læsning og skrivning i erhvervsuddannelsernes fag

Med et følgeforskningsprojekt med afsluttende anbefalinger til de nye projekt vil vi kunne gennemføre disse dele af det oprindelige projekt. Samtidig vil vi kunne supplere med væsentlig viden om faglig udvikling af læsevejlederrollen og pege på metoder til, at læsevejlederne på de deltagende skoler fremadrettet kan varetage den koordinerende funktion i implementering af faglig læsning og skrivning i erhvervsuddannelsens fag.

**Baggrund**

Frafaldet på erhvervsuddannelserne ligger på næsten en ud af tre elever (DST 2011), og det har været stigende de seneste 10 år. Projekterne ”4 år efter grundskolen” (Andersen 2005) og ”Frafald på de erhvervsfaglige uddannelser” (Humlum & Jensen 2010) peger på, at faglige og sociale kompetencer fra grundskolen har afgørende indflydelse på, hvorvidt eleverne trives og klarer sig i erhvervsuddannelserne. Blandt andet kan der ses en sammenhæng mellem elevernes lave læsescore og deres mulighed for at gennemføre en erhvervsuddannelse. Det gælder ikke mindst for elever med en tosproget baggrund. Ifølge Pisa Etnisk 2009 forlader 38 % af elever med ikke-vestlig baggrund grundskolen uden tilstrækkelige læsekompetencer til at gennemføre en ungdomsuddannelse, herunder en erhvervsuddannelse. Dette formodes at være en medvirkende årsag til, at (60 % af) unge med anden etnisk baggrund, der begynder på erhvervsuddannelserne, ikke gennemfører uddannelsen (Pisa Etnisk 2009 og Egelund & Tranæs 2007).

Herudover er baggrunden for projektet, at samarbejdet mellem læsevejledere og faglærere er en af de helt store udfordringer i erhvervsuddannelserne. Det er ofte ikke indlysende, at et samarbejde skal finde sted for at støtte og fastholde elever. En løsning, der styrker samarbejdet, vil betyde, at faglærere gør bedre brug af læsevejledernes kompetencer, og at læsevejledere i højere grad kan imødekomme faglærernes behov. Til gavn for eleverne i landets erhvervsuddannelser.

**”Den sproglige dimension – Gråzonesprog”**

Projektet ”Den sproglige dimension – Gråzonesprog” gennemfører i 2015 på 12 erhvervsskoler en række aktionslæringsforløb med faglig læsning som omdrejningspunkt. Målet er øget elevudbytte og styrkelse af faglæreres sprogbevidsthed i undervisningen. Værktøjet ”Den sproglige dimension” introduceres over for faglærere og læsevejledere af en række specialister fra UC Syddanmark, UC Lillebælt og Aarhus Købmandsskole. Det organisatoriske omdrejningspunkt er samarbejde mellem ledelse, faglærere, læsevejledere og læsespecialister udefra, og den fremadrettede forankring af indsatsen skal sikres af skolernes læsevejledere i samarbejde med ledelsen. Projektet er derfor velegnet til udvikling af viden om læsevejledernes betydning for varig pædagogisk og organisatorisk udvikling og forandring.

**Afdækning og anbefalinger**

Det er en intention i såvel Undervisningsministeriets fastholdelsestaskforce som projektet ”Den sproglige dimension – Gråzonesprog”, at læsevejlederne skal kunne videreføre de indsatser, som sættes i værk. Nationalt Videncenter for Læsning – Professionshøjskolerne ønsker gennem en undersøgelse af læsevejledernes rolle i projektet, at:

* afdække rammer og vilkår for læsevejledernes arbejde på de involverede skoler
* beskrive deres betingelser for at kunne videreføre de beskrevne indsatser
* komme med anbefalinger til, hvordan fremtidige indsatser kan sikres varige effekter

Vi ved fra undersøgelser af læsevejlederes funktioner i andre dele af uddannelsessystemet, at læsevejlederes kompetencer kun i begrænset omfang integreres i fagundervisningen (Kuhlmann og Rydén 2011), samt at organisatorisk forankring og ledelsesmæssig opbakning er afgørende for, om det faktisk kan ske (Arnbak 2014). Et følgeforskningsprojekt i tilknytning til ”Den sproglige dimension – Gråzonesprog” vil kunne pege på muligheder for styrket kollegialt samarbejde og faglig udvikling af læsevejlederrollen på EUD-området. Dette er ikke tidligere blevet belyst.

**Undersøgelse og tidsplan**

Der gennemføres en spørgeskemaundersøgelse blandt samtlige læsevejledere på alle de deltagende skoler. Resultatet af denne danner baggrund for fokusgruppeinterviews med udvalgte ledere, faglærere og læsevejledere.

Herefter følges dele af den undervisning og praksistræning, som projektet laver med de deltagende lærere, og der laves løbende refleksionssamtaler med læsevejlederne.

Efter endt indsats gentages fokusgruppeinterviews med de samme ledere, faglærere og læsevejledere, og afslutningsvis interviewes udvalgte læsevejledere.

Januar 2015:  
Spørgeskemaundersøgelse afdækker rammer, vilkår og erfaringer for læsevejledere.

Januar 2015:  
Første fokusgruppeinterview afdækker hidtidig praksis og de involveredes holdninger til yderligere tiltag.

Februar-marts + april 2015:  
Undervisning og praksistræning på skolerne følges, og der gennemføres refleksionssamtaler med skolernes læsevejledere.

Marts 2015:  
Deltagelse i projektets forankringsmøder med læsevejledere, ledere og specialister.

Juni 2015:  
Andet fokusgruppeinterview afdækker erfaringer fra indsatsperioden og belyser eventuelle holdningsændringer i forhold til fremtidige tiltag.

Juni 2015:  
Interviews med læsevejledere belyser ændringer i vilkår, holdningsændringer og forslag til fremtidig forankring af indsatsen.

August 2015:  
Efterbehandling og afrapportering. Der udarbejdes en endelig rapport med bl.a. en afdækning og en række anbefalinger. Herudover formidles indsigter i faglig artikel og omtale på Nationalt Videncenter for Læsnings hjemmeside. Formidling stilles til rådighed for fonden.

**Budget**

Indledende research: 20 timer

Udarbejdelse af spørgeskema og indsamling af informanter: 15 timer  
Gennemførelse og efterbehandling af spørgeskemaundersøgelse: 15 timer

Udarbejdelse af interviewguide til fokusgruppeinterview: 10 timer  
Gennemførelse af første fokusgruppeinterview (tre skoler): 15 timer   
Efterbehandling af første fokusgruppeinterview (tre skoler): 30 timer

Observation af indsatser og forankringsmøde: 20 timer

Gennemførelse af andet fokusgruppeinterview (tre skoler): 15 timer  
Efterbehandling af andet fokusgruppeinterview (tre skoler): 30 timer

Gennemførelse af individuelle interviews med læsevejledere: 20 timer  
Efterbehandling af individuelle interviews med læsevejledere: 20 timer

Udarbejdelse af anbefalinger, rapportering og formidling: 40 timer

Timeforbrug: 250 timer a 450,- kr. = 112.500,- kr.

Administration og projektledelse: 50.000,- kr.

Rejsetid: 40 timer a 360,- kr. = 14.400,- kr.

I alt: 176.900,- kr.

Moms: 25 % af 176.900,- kr. = 44.225,- kr.

Rejseudgifter: 20.000,- kr.

Udgifter i alt: 241.125,- kr.

**Referencer**

Andersen, D. (2005): 4 år efter grundskolen, 19-åriges om valg og veje i ungdomsuddannelserne. AKF, 2005

Arnbak, Elisabeth: Kollegacoaching: Forskningsbaseret praksisudvikling i skolens faglige læseundervisning, IUP, Aarhus Universitet, 2014

Bedre faglig læsning og skrivning 2013-2014, Ministeriet for Børn og Undervisning, Afdeling for Ungdoms- og Voksenuddannelser, januar 2013

Egelund og Tranæs (2007): Pisa Etnisk 2005

Humlum og Jensen (2010): Frafald på de erhvervsfaglige uddannelser – Hvad karakteriserer de frafaldstruede unge? AKF, 2010

Kuhlmann, Jørgen og Rydén, Mette-Maria: Er der en læsevejleder på denne skole? En kvalitativ undersøgelse af muligheder og modstande i læsevejlederfunktionen, Nationalt Videncenter for Læsning - Professionshøjskolerne, 2011

Nyheder fra Danmarks Statistik (DST 2011) – nr. 352 2. august 2011 - <http://www.dst.dk/pukora/epub/Nyt/2011/NR352.pdf>

Pisa Etnisk 2009